
[bookmark: _GoBack][bookmark: _heading=h.17diug3wzqz4]Мяне завуць Аліна. І тры гады таму я зацікавілася вывучэннем беларускай культуры. Разглядала азбуку арнаменту, спявала народныя песні ды шукала ў знаёмых куточках роднага гораду таямнічасць легенд. І літаральна пачынала сумаваць, калі ў адказ на мае беларускамоўныя вітанні чула: "Алина, давай по-нормальному". Тады я вырашыла пісаць вершы, і, нават калі была адзінай удзельніцай паэтычнага конкурсу, якая складала радкі па-беларуску, мяне пачулі (Гарадскі конкурс бардаўскай песні "В лучах поэзии и музыки", лаўрэат 1 ступені ў паэтычнай намінацыі; раённы конкурс чытальнікаў "Сэрцам роднага слова краніся", дыплом 1 ступені ў намінацыі "Вершы ўласнага сачынення"). Гэты навучальны год падарыў мне знаёмствы з людзьмі, якія таксама захапляюцца спадчынай Беларусі. Тры этапы рэспубліканскай алімпіяды і зборы па падрыхтоўцы да заключнага - час асаблівага натхнення, бы нейкага падарожжа (Рэспубліканская алімпіяда па вучэбных прадметах "Беларуская мова" і "Беларуская літаратура", пераможца трэцяга этапу, дыплом 2 ступені). Адразу пасля збораў, вясной, пачаўся курс "Уводзіны ў гуманітарныя веды", і, калі я думала пра канцэпцыю фінальнага праекта нашай групы, а таксама пра маё асабістае эсэ, зразумела, што знайшла шчасце ў тым, чаго не заўважала раней. Я пісала пра мову, бо яна разам з літаратурай стала для мяне першай спадчынай, над захаваннем, мабыць, нават і развіццём, якой я спрабавала працаваць. Падчас падрыхтоўкі да конкурсу "Vivat, Orator!" (пераможца гарадскога этапу конкурса аратарскага майстэрства на англійскай мове ў намінацыі "Самый артистичный оратор"), дзе ўдзельнікі прадстаўляюць свае эсэ на актуальныя тэмы, а таксама адказваюць на пытанні для імправізацыі, мне давялося паразважаць над тым, як вывучэнне мінулага можа спатрэбіцца ў сучасным. Тады і стала цікава, а ці застанецца што-небудзь, калі пазбавіць чалавека здольнасці ўспадкоўваць. І калі множанне на нуль статыстыкі праявы сіндрому Стэндаля не моцна палохае, то астатнія наступствы нават уяўляць страшна. 
[bookmark: _heading=h.fsyuwcd0jt1k]Я б магла проста напісаць, што выбрала праграму "Еўрапейская спадчына", бо для мяне гэта цікава. Але ж цікавым для сучаснага чалавека можа быць шмат чаго: і вышэйшая матэматыка, і гульня на скрыпцы, а часам і колькасць валасоў на галаве. Таму мой выбар заснаваны не толькі на гэтым. Ён заснаваны на пачуцці неапісальнага натхнення пасля прачытання альманаха "CTRL+S", на жаданні працаваць над выяўленнем значэння беларускай культурнай традыцыі, над садзейнічаннем міжкультурнаму дыялогу як неад’емнай умовы захавання сусветнай спадчыны.
